የእስራኤል ወታደሮች አስራ ስድስት ፊሊስጤማዊያን በመግደላቸው በቀጠናው ውጥረት ነግሷል
በፈረንጆቹ የወርሃ መጋቢት ማብቂያ ማለትም ባሳለፍነው አርብ የእስራኤል ወታደሮች ሁልጊዜም ውጥረት በማያጣት ጋዛ ስርጥ የእስራኤልን መንግስት ተቃውመው አደባባይ የወጡ ፊልስጤማውያን ላይ ተኩስ በመክፈት ሰልፉ ላይ የነበሩ 16 ፊልስጤማውያን ህይወታቸውን አጥተዋል፡፡ይህን ተከትሎም የቱርኩ ፕሬዝዳንት ሬሲፕ ጣይብ ኤርዶሃን እሁድ ላይ ባደባባይ ወጥቶ የእስራኤሉን ጠቅላይ ሚኒስትር ቤኒያሚን ኔታኒያሁን አሸባሪ ሲሉ ፈረጁአቸው፡፡ፕሬዚዳንት ኤርዶሃንን እንዲህ አንጨርጭሯቸው ባደባባይ ወጥቶ የእስራኤሉን ጠቅላይ ሚኒስትር ቤኒያሚን ኔታኒያሁን እንዲዘልፉ ያደረጋቸው እውን የእስራኤል ወታደሮች በጋዛ ሰርጥ የፊሊስጤም አማጽያንን ማውገዝ ነውን? የሚለው ግን የበርካቶች ጥያቄ ነው፡፡ነገሩ እንዲህ ነው ወትሮም እሳትና ጭድ ሆኖ የዘለቀው የሁለቱ መሪዎች ግንኙነት ይበልጥ የሚያሻክረውን ቃል ጠቅላይ ሚኒስትር ኔታኒያሁ እንዲህ ሲሉ አሰሙ፡፡ ቱርክ እኛን የምትወቅስበት ምንም የሞራል አቅም የላትም፤ ለዓመታት ፍትሃዊነት በጎደለው ሁኔታ ሲቪል ዜጎችን ስጨፈጭፍ የከረመው  ወታደራዊ ሀይል የዓለማችን ምርጡ የሞራል አስተማሪ ሊሆን አይችልም ሲሉ በቲዊተር ገጻቸው ኤርዶሃንን በነገር ሸንቆጥ ማድረጋቸው የአንካራውን መሪ ይበልጥ ሳያበሳጫቸው እንዳልቀረ ተነግሯል፡፡በሶሪያዋ አፍሪን ግዛት በቱርክ ወታደራዊ ተልዕኮ ስም የኩርዶችን ገጠራማ ስፍራዎችን በቦምብ ያሳረሰ በሚል በተደጋጋሚ ሚስቴር ኤርዶሃንን ወርፎአቸው ያውቃሉ፡፡የአርቡን የእስራኤል የጋዛ ስርጥ የ16 ፍሊስጤማውያን ሞትን ኢሰብአዊ በሚል የሚስቴር ኔታኒያሁን መንግስት ለመተቸትም የአንካራውን ሰው ሚስተር ኤርዶሃንን የቀደማቸው የለም፡፡ኤርዶሃን አሁን ላይ፣ ኔታኒያሁ ወራሪ ነህ፡፡ የሰፈርክበትንም ምድር በወረራ ነው የያዝከው፡፡ የሚያስገርመው ደግሞ በተመሳሳይ መልኩ አሸባሪም ነህ፡፡ በሚል የእስራኤሉን ጠቅላይ ሚኒስትር መወረፋቸው የሁለቱን መሪዎች የቃላት ጦርነት በከፋ ደረጃ ላይ አድርሶታል፡፡ለስድስት ሳምንታት የዘለቀው የፊሊስጤም የጋዛ ስርጥ ተቃውሞ የሀገራቱን ነባር ተቃርኖ እንዲህ አስፍቶት አደባባይ አውጥቶታል፡፡የእስራኤልን 70ኛ ዓመት የምስረታ በዓል አከባበርን ተከትሎ ያየለው ዓመጹ፤ ነገሩ የአረቦችን ኤክሶደስ ወይም መውጣን የሚያሳይ ነው በሚል ፍልስጤማውያን ይህችን እለት የሚያስታውሱት እንደ እስራኤላውያኑ በፌሽታ ሳይሆን ነገሩ መቅሰፍት ነው ለማለት ናክባ የሚል ስያሜ ሰተውት ነው፡፡ከአራት ዓመታት ወዲህ በአንድ ቀን ትልቁን ቁጥር የያዘው ህዝብ ከሞተበት ያለፈው ዓርብ በኋላም በርካታ ፊሊስጤማዉያን በተቃውሞ መንገዶች ላይ መታየታቸውን ቀጥሏል፡፡ የእስራኤል ወታደራዊ ሀይልም በሰልፈኞቹ ላይ የሚያደርገውን ወታደራዊ እርምጃ እንደ ገፋበት ነው፡፡እስራኤል ያለ አግባብ ከልክ ያለፈውን የሀይል እርምጃ እየወሰደች ነው ሲሉም የፊሊስጤሙ መሪ ማሃሙድ አባስ ለፈሰሰው ደም ሁሉ እስራኤል ሙሉ ሃላፊነት ትወስዳለች ሲሉ ምሬታቸውን አሰምቷል፡፡የተባበሩት መንግስታት ድርጅት ከ16ቱ ሟቾች በተጨማሪ መቶዎቹ ቆስለው በሆስፒታል ይገኛሉ ሲል የእስራኤል ወታደራዊ ሀይል ሰልፉን የፊሊስጤሙ ታጣቂ ቡዲን ሃማስ ለማልበሻነት ሲቪሎቹን ተጠቅሟል የሚል ማብራሪያ ሰቷል፡፡በተባበሩት መንግስታት ድርጅት የእስራኤሉ አምባሳደር ዳኒ ዳኖን በበኩላቸው ለሲቪሉ ዜጎች ደም መፍሰስ ታጣቂውን የሃማስ ቡድን ነው ተጠያቂ ያደረጉት፡፡ቴላቪቭ የተባበሩት መንግስታት ድርጅት ዋና ጸሃፊ አንቶኒዎ ጉቴሬስ ያቀረቡላትን ጥሪ ጨምሮ ከተለያዩ የዓለም መሪዎች ገለልተኛ አጣሪ ቡድን እንዲቋቋም ያቀረቡትን ጥሪ ችላ በማለት ላይ ትገኛለች፡፡  (ምንጭ፤ ቢቢሲ እና ቦስተን ሄራልድ)